3. การประกอบธุรกิจของแต่ละสายผลิตภัณฑ์

  ลักษณะการให้บริการของบริษัทในปี 2548 สามารถแบ่งได้เป็น 2 ประเภทหลักๆ ได้แก่

  (1) การให้บริการโทรศัพท์เคลื่อนที่ โดยมีบริษัทและ DPC เป็นผู้ให้บริการ
  มีบริการแบบชำระค่าบริการหลังการใช้ (Postpaid subscription service),
  บริการแบบชำระค่าบริการล่วงหน้า (Prepaid subscription service)
  บริการสื่อสารไร้สาย /บริการสื่อสารด้วยข้อมูล (Wireless/Non-voice communications
  service), บริการสำหรับลูกค้านิติบุคคล (Enterprise business service)
  การบริการความสัมพันธ์กับลูกค้า (Customer Relation Management)
  รายได้จากการให้บริการดังกล่าวคิดเป็นสัดส่วนประมาณร้อยละ 87 ของรายได้รวม

  (2) การจำหน่ายเครื่องโทรศัพท์เคลื่อนที่ ชุด SIM Card และการให้บริการต่างๆ ที่เกี่ยวข้อง
  รายได้จากการจำหน่ายเครื่องโทรศัพท์เคลื่อนที่และการให้บริการต่างๆ
  คิดเป็นสัดส่วนประมาณร้อยละ 13 ของรายได้รวม

3.1 ลักษณะผลิตภัณฑ์หรือบริการ

  ในปี 2548
  เอไอเอสดำเนินต่อไปที่จะสร้างสรรค์บริการใหม่และทำให้บริการกลายเป็นส่วนหนึ่งในชีวิตประจำวันของลูกค้า
  โดยยึดความต้องการของลูกค้าเป็นศูนย์กลาง (Customer Centric)
  และเพื่อให้เข้าใจถึงความต้องการของลูกค้าในเชิงลึก (Customer insight) อย่างแท้จริง
  เอไอเอสจึงมีการลงทุนในด้านฐานข้อมูลโดยใช้เทคโนโลยีสารสนเทศและสถิติประยุกต์
  การทำวิจัยต่างๆ และยังได้มีการทำการศึกษาวิเคราะห์ถึงการดำเนินชีวิตในประจำวันของลูกค้า
  พฤติกรรมการใช้งานโทรศัพท์มือถือเพื่อทำความเข้าใจถึงความต้องการก่อนที่จะออกมาเป็นสินค้าและบริการต่างๆ
  ตลอดจนศึกษาถึงความพึงพอใจหลังใช้เพื่อนำมาปรับปรุงและพัฒนาสินค้าและบริการให้ดียิ่งขึ้นอยู่เสมอ
  โดยมีการจัดลูกค้าเป็นกลุ่ม (Segment) ไม่ว่าจะเป็นการจัดกลุ่มตามมูลค่าที่ให้บริษัท
  (Customer Value) ตามอายุการใช้งาน การจัดกลุ่มตามพฤติกรรมการใช้โทรศัพท์
  หรือการจัดกลุ่มโดยใช้รูปแบบการใช้ชีวิต (lifestyle) เป็นต้น

  และในฐานะผู้ให้บริการโทรศัพท์เคลื่อนที่ เอไอเอสได้ให้บริการต่างๆ ประกอบด้วย

-   บริการแบบชำระค่าบริการหลังการใช้ (Postpaid subscription service)

-   บริการแบบชำระค่าบริการล่วงหน้า (Prepaid subscription service)

-   บริการสื่อสารไร้สาย/บริการสื่อสารด้วยข้อมูล (Wireless/Non-voice communications
    service)

-   บริการสำหรับลูกค้านิติบุคคล (Enterprise business service)

-   การบริการความสัมพันธ์กับลูกค้า (Customer Relation Management)

  โดยแต่ละบริการที่มีการนำเสนอสะท้อนถึงความเข้าใจอย่างถ่องแท้ในเรื่องพฤติกรรมการใช้โทรศัพท์มือถือ
  ความต้องการและรูปแบบการใช้ชีวิตของผู้ใช้บริการ

  บริการแบบชำระค่าบริการหลังการใช้ (Postpaid subscription service)

  บริการแบบชำระค่าบริการหลังการใช้ (postpaid)
  โดยลูกค้าจะถูกเรียกเก็บค่าใช้บริการเมื่อสิ้นรอบการเรียกเก็บเงินภายหลังการใช้บริการแล้ว
  โดยสามารถชำระผ่านช่องทางการชำระเงินที่มีอยู่ทั่วประเทศ เช่น ศูนย์บริการเอไอเอส
  ร้านเทเลวิซ (ตัวแทนจำหน่ายของเอไอเอส) และห้างร้านตัวแทนจำหน่ายชั้นนำต่างๆ
  ที่เอไอเอสได้เลือกสรรอย่างดี ในปี 2548 บริการแบบชำระค่าบริการหลังการใช้จัดอยู่ภายใต้ชื่อ
  GSM advance EVOLUTION และ GSM 1800

  GSM advance EVOLUTION – บริการโทรศัพท์เคลื่อนที่ระบบดิจิตอล ซึ่งใช้เทคโนโลยี GSM
  ในย่านความถี่ 900 MHz
  เหมาะสำหรับกลุ่มผู้ใช้บริการที่มีความต้องการการสื่อสารที่มากกว่าการใช้บริการสื่อสารด้วยเสียงแบบพื้นฐาน
  และสามารถใช้บริการเสริมต่างๆ โดยเฉพาะบริการสื่อสารไร้เสียง (non-voice service)
  ที่หลากหลาย ซึ่งบริการเหล่านี้สามารถใช้ได้ไม่เฉพาะแต่บนเครื่องโทรศัพท์เคลื่อนที่เท่านั้น
  แต่ยังใช้ได้กับอุปกรณ์สื่อสารไร้สายอื่นๆ เช่น พีดีเอ หรือ คอมพิวเตอร์โน๊ตบุ๊ค
  เพื่อนำเสนอบริการที่ตอบสนองตรงตามความต้องการและพฤติกรรมการใช้งานของลูกค้าในทุกกลุ่มที่มีรูปแบบการดำเนินชีวิตที่แตกต่างกัน

  และในปี 2548
  เอไอเอสได้เสนอบริการใหม่ที่ตอบสนองพฤติกรรมและรูปแบบการดำเนินชีวิตของลูกค้าที่มีการเปลี่ยนแปลงอยู่ตลอดเวลา
  ดังเช่น

  EVOLUTION 2 –
  เป็นบริการที่มีทั้งแบบชำระค่าบริการหลังการใช้และแบบชำระค่าบริการล่วงหน้าอยู่ในหมายเลขเดียวกัน
  เหมาะสำหรับลูกค้าที่ต้องการแยกค่าโทรส่วนตัวและเรื่องงานออกจากกันซึ่งเป็นการอำนวยความสะดวกของลูกค้าในเรื่องของการจัดการค่าใช้จ่ายและความสะดวกสบาย
  โดยลูกค้าจะได้รับสิทธิพิเศษสามารถซื้อบัตรเติมเงินเข้าสู่บัญชีชำระค่าบริการล่วงหน้าเพื่อความต่อเนื่องของการใช้บริการ

  New Gen – ที่ช่วยให้ลูกค้าสามารถควบคุมค่าใช้จ่ายของตนเองให้ตรงกับความต้องการ
  สามารถตรวจสอบค่าโทรได้ทันที มีระบบช่วยเตือนวันจ่ายค่าบริการล่วงหน้าผ่านระบบ SMS
  อีกทั้งเพิ่มความสะดวกในการชำระค่าบริการที่หลากหลาย ทั้งการเติมเงินด้วยบัตรเติมเงิน
  One-2-Call!, ตู้ ATM, บัตรเครดิต, AIS CALL CENTER, สำนักงานบริการเอไอเอส,
  ร้านเทเลวิซ เป็นต้น

  SIM Bank – บริการรับฝากข้อมูลภายในซิมการ์ดไม่ว่าจะเป็นหมายเลขโทรศัพท์หรือข้อความ
  ไว้กับเอไอเอส เพื่อเป็นข้อมูลสำรอง ในกรณีที่ซิมการ์ดเกิดความชำรุดหรือสูญหาย
  โดยผู้ใช้บริการสามารถโหลดข้อมูลสำรองลงซิมการ์ดใหม่ได้ทันที

  Multi-SIM – บริการ 1 เบอร์หลายซิม
  เหมาะสำหรับผู้ใช้บริการที่มีมือถือหรืออุปกรณ์การสื่อสารอื่นๆ เช่น พีดีเอ แอร์การ์ด มากกว่า 1
  เครื่อง โดยผู้ใช้บริการสามารถมีซิมการ์ดได้สูงสุดถึง 5 ใบ และสามารถโทรออก-รับสาย
  รับ-ส่ง SMS/MMS รวมทั้งใช้ GPRS จาก SIM หลักได้ ในขณะเดียวกันยังสามารถใช้ SIM รอง
  ในการส่ง SMS/ MMS/GPRS ได้ในเวลาเดียวกัน

  1 SIM 2 Numbers – บริการ 1 ซิม 2 เบอร์ เป็นบริการที่ให้ผู้ใช้บริการในระบบ GSM
  advance และ/หรือ One-2-Call ที่มี 2 หมายเลข สามารถใช้บริการทั้ง 2 เบอร์ได้พร้อมๆ
  กัน โดยสลับหมายเลขในการโทรออกได้ตลอดเวลา เพิ่มความสะดวกสบาย
  โดยไม่ต้องถือโทรศัพท์ 2 เครื่อง

  GSM 1800 – บริการโทรศัพท์เคลื่อนที่ในระบบดิจิตอล ซึ่งใช้เทคโนโลยี GSM ในย่านความถี่
  1800 MHz บริการของ GSM 1800 ได้ถูกวางตำแหน่งทางการตลาดให้เป็นบริการที่เหมาะสม
  กับผู้ใช้บริการขั้นพื้นฐานที่ต้องการชำระค่าบริการเป็นหลังการใช้

  บริการแบบชำระค่าบริการล่วงหน้า (Prepaid subscription service)

  บริการแบบชำระค่าบริการล่วงหน้า ผู้ใช้บริการสามารถเปิดเลขหมาย
  และใช้บริการได้ทันทีหลังการซื้อ เพียงเติมเงินก็สามารถใช้โทรออกและรับสายได้
  เอไอเอสได้เพิ่มความสะดวกให้กับผู้ใช้บริการโดยสามารถเติมเงินผ่านช่องทางต่างๆ เช่น

-   บัตรเติมเงินซึ่งหาซื้อได้จากร้านค้าตัวแทนจำหน่ายทั่วประเทศ

-   ผ่านโทรศัพท์เคลื่อนที่ (Refill on mobile)

-   ATM ของ 7 ธนาคารใหญ่ในประเทศไทย เช่น กสิกรไทย, กรุงเทพ, กรุงไทย, ทหารไทย,
    ไทยพาณิชย์, เอเชีย, กรุงศรีอยุธยา

-   เติมเงินผ่านโทรศัพท์เคลื่อนที่ด้วยการหักบัญชีธนาคาร/บัตรเครดิตวีซ่าของลูกค้า

-   E-Refill ผ่านเครื่องเติมเงินอัตโนมัติในร้านค้าทั่วประเทศ

-   บริการเติมเงินผ่าน Phone Banking

-   เติมเงินผ่านอินเตอร์เน็ต

-   เติมเงินผ่านทาง M-Pay

-   ศูนย์บริการเอไอเอสทั่วประเทศ

  บริการแบบชำระค่าบริการล่วงหน้าภายใต้ชื่อ “1-2-Call” มีจุดขายอยู่ที่ความเป็นอิสระ หรือ
  “Freedom”
  เหมาะสำหรับกลุ่มผู้ใช้บริการที่ต้องการอิสระในการกำหนดจัดการค่าใช้จ่ายของตนเอง
  และการชำระเงินตามที่ใช้
  โดยเอไอเอสออกแบบแพ็คเก็จที่สอดคล้องกับพฤติกรรมการใช้งานของลูกค้าและไลฟ์สไตล์ที่มีความแตกต่างกันภายใต้ชื่อ
  “Freedom Freestyle” นอกจากนั้น One-2-Call!
  ยังมีบริการที่ตอบสนองกลุ่มลูกค้าที่มีการใช้งานน้อยด้วยค่าใช้จ่ายหลังการใช้เพียง 150 บาท
  ภายใต้ชื่อ “สวัสดี”

  ในปี 2548 เอไอเอสได้เสนอ บริการใหม่
  เพื่อตอบโจทย์พฤติกรรมของกลุ่มลูกค้าแบบชำระเงินล่วงหน้าที่มีการโทรนานและโทรน้อย
  ตลอดจนลูกค้าที่มีความต้องการด้านข้อมูล ดังเช่น

  คุยสบาย – สำหรับกลุ่มลูกค้าที่มีการใช้งานต่อครั้งเป็นเวลานานถูกนำเสนอภายใต้โปรแกรม
  Freedom Choices ที่ให้ลูกค้าสามารถเลือกเปลี่ยนและผสมโปรโมชั่นได้เองตามความต้องการ
  เช่น แพ็คเกจ Night Time, Week-End, Buddy Number เป็นต้น

  ชัวร์ ชัวร์ – สำหรับกลุ่มคนเมืองที่อิงกระแส 25
  สตางค์และมีการใช้งานโทรศัพท์เป็นเวลานานโดยชูจุดเด่นด้านประสิทธิภาพของเครือข่ายที่เหนือกว่าคู่แข่งขันและถูกตอกย้ำด้วยสโลแกน
  “สัญญาณชัวร์ โทรติดชัวร์ “

  น้าน นาน – โปรแกรมใหม่จากสวัสดี
  เหมาะสำหรับลูกค้าที่ต้องการมีโทรศัพท์เพื่อความสะดวกในการติดต่อโดยเน้นการรับสายเข้าและการโทรออกเท่าที่จำเป็นโดยมีค่าใช้จ่ายต่อเดือนเพียง
  100 บาท

  เน็ตซิม –
  ซิมการ์ดที่ตอบสนองความต้องการของกลุ่มลูกค้าที่ใช้งานด้านสื่อสารข้อมูลหรือเชื่อมต่ออินเตอร์เน็ต
  ไม่ว่าจะเป็นการใช้กับโทรศัพท์มือถือหรืออุปกรณ์อื่นๆ เช่น สมาร์ทโฟน พีดีเอ O2 แอร์การ์ด
  โซโลมอน ซึ่งมีจุดเด่นอยู่ที่ความสะดวกในการใช้งาน โดยลูกค้าจะได้รับโปรโมชั่นใช้ GPRS ฟรี
  40 ชั่วโมงต่อเดือน

  ออกให้นะ – บริการเรียกเก็บเงินปลายทางให้ผู้รับสายออกแทนให้
  เพื่อส่งเสริมความสัมพันธ์อันดีต่อกันระหว่างลูกค้าและยังเป็นการอำนวยความสะดวกให้ลูกค้าผู้โทรออกสามารถเลือกให้สายปลายทางเป็นผู้ชำระค่าบริการโดยความยินยอมของคู่สายปลายทาง
  ในกรณีที่ผู้โทรออกไม่สะดวกในการชำระค่าบริการเอง เช่น ในกรณีที่ลูกโทรไปหาพ่อแม่ เป็นต้น

  AIS Cash Card – บัตรเติมเงิน One-2-Call และ สวัสดี สามารถใช้แทนการใช้เงินสด
  ชำระค่าสินค้าและบริการตามมูลค่าของบัตร ซึ่งผู้ใช้บริการสามารถเลือกใช้บริการได้หลากหลาย
  เช่น ซื้อชั่วโมง internet จาก CS Loxinfo, เติมเงินเพื่อใช้บริการของ Cyber club,
  ชำระค่าบริการ Buddy Broadband เป็นต้น

  บริการสื่อสารไร้สาย/บริการสื่อสารด้วยข้อมูล (Wireless/Non-voice communications
  service)

  บริการเสริมของเอไอเอสภายใต้ชื่อ เอไอเอส โมบายไลฟ์
  และเพื่อให้ลูกค้าสามารถเข้าถึงบริการเสริมได้ง่าย เอไอเอส โมบายไลฟ์
  ได้พัฒนาการให้บริการไปอีกขั้นจากที่เป็นแว็บท่า “mobileLIFE WAP Portal” ซึ่งได้เริ่มในปี
  2546 สู่การพัฒนาเป็น “mobileLIFE Plaza”
  ซึ่งเป็นเสมือนแหล่งชอปปิ้งที่รวบรวมบริการเสริมที่หลากหลายที่เหมาะกับไลฟ์สไตล์ของลูกค้าแต่ละคน
  โดยมี mGANG เป็นตัวแทนของลูกค้าที่ใช้บริการในแต่ละหมวดหมู่ โดยในปี 2548 เอไอเอส
  โมบายไลฟ์ ได้มีการพัฒนา “mobileLIFE Plaza” ให้มีบริการที่หลากหลายมากขึ้น
  กล่าวคือมีการผนวกการให้บริการที่ใช้บนเว็บ Web มาให้บริการบนโทรศัพท์มือถือภายใต้แนวคิด
  “Web on Mobile” ซึ่งเป็นการพัฒนาที่แตกต่างที่ผู้ใช้บริการสามารถดูหุ้น, อ่านหนังสือพิมพ์,
  อ่านบันทึกประจำวัน Diary หรือค้นหาหมายเลขโทรศัพท์จาก YellowPages
  ซึ่งบริการนี้นับเป็นการให้บริการครั้งแรกในประเทศไทย นอกจากนี้ เอไอเอส โมบายไลฟ์
  ได้สร้างกลุ่มการติดต่อ Community ขึ้นบนโทรศัพท์ผ่านการให้บริการ “ChatZone”
  คือบริการให้แชทคุยกับเพื่อนผ่านทางโทรศัพท์มือถือ ไม่ว่าจะคุยระหว่างมือถือด้วยกัน
  หรือคุยกับเพื่อนที่ออนไลน์ใน MSN, Yahoo, ICQ, หรือหาเพื่อนใหม่ที่ make-a-friend ใน
  “mobileLIFE Plaza”

  ในปี 2548 เอไอเอส โมบายไลฟ์ ได้นำเสนอบริการเสริมรูปแบบใหม่ๆ เพิ่มเติม
  ที่อำนวยความสะดวกในการใช้ชีวิตประจำวันของลูกค้า ซึ่งเป็นเป้าหมายของการดำเนินธุรกิจ
  ซึ่งอยู่ในรูปบริการเสริมแบบเสียงและแบบข้อมูล (Voice and Non-Voice VAS)

  บริการเสริมแบบเสียง (Voice VAS)

  Missed Call Alert - บริการที่ส่ง SMS เมื่อมีคนโทรมาหา แต่ผู้รับสายไม่สามารถรับสายได้
  ไม่ว่าจะปิดเครื่อง, ติดสาย และผู้โทรไม่ฝากข้อความ
  เมื่อผู้รับสายเปิดเครื่องหรือสะดวกรับสายจะมี SMS แจ้งว่ามีเลขหมายใดโทรหา
  พร้อมบอกเวลาที่โทรมา เพื่อไม่ให้พลาดการติดต่อโดยเฉพาะในเรื่องสำคัญๆ

  Call Screening - บริการจัดการสายเรียกเข้าให้ผู้ใช้บริการสามารถเลือกรับเฉพาะบางสาย
  (Welcome Calls) หรือไม่รับบางสาย (Blocked Calls) ได้ตามที่ต้องการพร้อมกันนี้
  กรณีที่มีสายที่ไม่ต้องการรับตลอดเวลาโทรหาระบบแล้วจะมีการส่งข้อความเพื่อแจ้งให้ทราบทันที
  เพื่ออำนวยความสะดวกในการจัดการกับชีวิตประจำวัน

  บริการเสริมแบบข้อมูล (Non-Voice VAS)

  บริการด้านข้อความ (Messaging) - บริการฝากข้อความด้วยเสียง “Voice2U”
  เพื่อลดข้อจำกัดของลูกค้าในการใช้บริการรับส่งข้อความสั้น (SMS)
  เหมาะสำหรับผู้ใช้บริการที่ไม่สะดวกที่จะพิมพ์ข้อความสามารถใช้บริการด้วยการใช้เสียงแทนได้

  นอกจากนี้ บริการข้อมูลและการดาวน์โหลด ได้ร่วมมือกับผู้ให้บริการด้านข้อมูล (Content
  Provider) ในการพัฒนาและให้บริการที่ตรงต่อความต้องการของผู้บริโภค
  โดยให้ความสำคัญของเนื้อหา (Content) และความคุ้มค่า (Value for money) เป็นสำคัญ
  เช่น

  บริการ Infotainment Package
  มีบริการที่หลากหลายเพื่อตอบสองความต้องการของลูกค้าในแต่ละกลุ่ม เช่น ข่าวรายงานผลกีฬา
  แนะนำการท่องเทียวและร้านอาหาร ข้อมูลบันเทิง และอื่นๆ เช่น ดูดวง, รายงานผลลอตเตอรี่

  บริการเสียงเพลงรอสาย (Calling Melody)
  เป็นบริการที่ประสบความสำเร็จเป็นอย่างมากด้วยตัวเลขผู้ใช้บริการประมาณ 4.2 ล้านคน
  และเพื่อตอบสนองความต้องการให้ครอบคลุมทุกกลุ่มของผู้ใช้บริการ เอไอเอส โมบายไลฟ์
  จึงได้นำเสนอคอนเทนต์ที่หลากหลายและมีคุณภาพจาก 26 ค่ายเพลงดัง ที่มากกว่า 2,500 เพลง
  ทั้งเพลงไทย, สากล, ลูกทุ่ง, อินดี้, ประกอบภาพยนตร์ ฯลฯ
  และยังเดินหน้าต่อไปที่จะสร้างสีสันและความแปลกใหม่โดยเปิดให้บริการสถานีเพลงเสียงรอสายบนมือถือ
  (Calling Station) ซึ่งอยู่ในรูปของสถานีเพลงแนวต่างๆ ให้เลือก ได้แก่ Hit Station,
  New Release, Thai Station, Love Station, Hip Hop, Station, Rock
  Station, Classic and Jazz Station ซึ่งในแต่ละสถานีบรรจุเพลงไว้ถึง 10 เพลง
  โดยมีหมวดเพลงให้เลือกตามความต้องการ และเปลี่ยนเพลงใหม่เป็นประจำทุกเดือน

  เอไอเอส โมบายไลฟ์
  ให้ความสำคัญกับการพัฒนากลยุทธ์ด้านช่องทางการเข้าถึงบริการเสริมอย่างต่อเนื่องเพื่อให้ลูกค้าได้ใช้บริการเสริมที่มีอยู่หลากหลายได้ง่ายด้วยบริการ
  “1175 กด 9 สายด่วนโทรสั่งบริการเสริม”
  ซึ่งอำนวยความสะดวกให้กับผู้ใช้บริการที่ต้องการใช้หรืออยากได้บริการเสริมต่างๆ
  แต่ไม่สะดวกที่จะทำรายการเอง โดยโทรมาที่เบอร์ 1175 แล้วกด 9
  พนักงานจะนำเสนอบริการที่ตรงกับความต้องการพร้อมทั้งส่งบริการไปยังโทรศัพท์มือถือของผู้ใช้ทันที

  บริการสำหรับลูกค้านิติบุคคล (Enterprise business service)

  เอไอเอส สมาร์ท โซลูชั่น ในฐานะผู้ให้บริการกลุ่มลูกค้านิติบุคคล
  ได้มีส่วนในการช่วยเพิ่มศักยภาพในการแข่งขันทางธุรกิจของทั้งลูกค้าองค์กร และกลุ่มธุรกิจ SME
  และในปี 2548 เอไอเอส สมาร์ท โซลูชั่น ได้นำเสนอบริการภายใต้ 2
  แนวคิดใหม่เพื่อที่จะตอบสนองความต้องการของลูกค้าให้ได้มากที่สุด

  บิสิเนส อินทิเกรชั่น (Business Integration) -
  การพัฒนาโซลูชั่นร่วมกับพันธมิตรที่มีความแข็งแกร่งทางด้านต่างๆทั้งที่เป็นกลุ่มอุปกรณ์สื่อสาร
  กลุ่มผู้ให้บริการเครือข่าย และกลุ่มผู้พัฒนาแอพพลิเคชั่น คอนเท้นต์ และซอฟท์แวร์
  เพื่อนำเสนอบริการที่เหมาะสมกับความต้องการของธุรกิจแต่ละประเภทให้สามารถนำไปใช้งานได้แบบครบวงจร

  การแบ่งประเภทธุรกิจและบริการที่ตรงกับความต้องการ (Industry segmentation &
  service customization) - การจัดกลุ่มธุรกิจเพิ่มอีก 4 กลุ่ม ซึ่งประกอบด้วย
  ธุรกิจโรงแรม ประกันภัย โรงพยาบาล และสถาบันการศึกษา จากเดิม 8 กลุ่มธุรกิจ
  ซึ่งจะทำให้เอไอเอสสามารถนำเสนอบริการและการพัฒนาโซลูชั่น ทั้ง voice และ non voice
  ได้เหมาะสมกับแต่ละกลุ่มธุรกิจซึ่งมีความต้องการที่แตกต่างกัน
  นอกจากกลุ่มลูกค้าองค์กรแล้วเอไอเอส สมาร์ท
  โซลูชั่นได้สร้างสรรค์บริการที่ตอบโจทย์ผู้ประกอบการเอสเอ็มอีซึ่งเริ่มให้ความสนใจมากขึ้นกับการนำโซลูชั่นมาใช้เพิ่มประสิทธิภาพของธุรกิจ

นอกจากนี้ยังให้ความสำคัญกับการดูแลลูกค้าเพื่อสร้างความสัมพันธ์อันดีระหว่างเอไอเอส สมาร์ท
โซลูชั่น และกลุ่มลูกค้านิติบุคคล ซึ่งมีเป้าหมายเพื่อที่จะให้ลูกค้าใช้บริการของเอไอเอสตลอดไปโดย

-   พัฒนาโซลูชั่นและบริการใหม่ๆให้ทันกับความต้องการของแต่ละประเภทธุรกิจ

-   ดูแลให้บริการแนะนำเทคโนโลยี พร้อมบริการหลังการขายตลอดการใช้งาน

-   จัดกิจกรรมสร้างความสัมพันธ์อันดีอย่างต่อเนื่อง

  เอไอเอส สมาร์ท โซลูชั่น ได้นำเสนอหลากหลายบริการที่จะเป็นประโยชน์กับผู้ประกอบธุรกิจ
  ลดต้นทุนในการบริหารจัดการ ช่วยให้ระบบการทำงานขององค์กรมีประสิทธิภาพมากขึ้น
  อีกทั้งช่วยเพิ่มความสะดวกรวดเร็วให้การดำเนินธุรกิจเป็นไปอย่างคล่องตัวยิ่งขึ้น
  ซึ่งบริการดังกล่าวสามารถแบ่งได้เป็น

  Business Package -
  นำเสนอแพ็คเกจการใช้งานและโซลูชั่นใหม่ๆเพื่อตอบสนองความต้องการของลูกค้าองค์กรและเอสเอ็มอี
  ประกอบด้วย แพ็คเกจทางด้าน Voice เช่น
  การเสนอแพ็คเกจโปรโมชั่นร่วมกับพันธมิตรทางธุรกิจ, แนะนำโซลูชั่น mobile VPN
  ให้มีการใช้งานมากขึ้นในกลุ่มลูกค้าโดยการสร้างผูกกลุ่มการใช้งานระหว่างกลุ่มลูกค้าองค์กรและพนักงานในกลุ่มเพื่อสร้างเป็น
  Community ขององค์กร ในส่วนของแพ็คเกจทางด้าน Non-Voice เช่น
  การพัฒนาโซลูชั่นใหม่ๆกับพันธมิตรทางธุรกิจ ได้แก่
  สถาบันการศึกษาให้บริการลงทะเบียนเรียนผ่านมือถือ,
  โรงพยาบาลแจ้งกำหนดเวลาตรวจเช็คสุขภาพหรือผลการตรวจโรคทางมือถือ เป็นต้น

  Solution Development -
  พัฒนาโซลูชั่นเดิมให้มีประสิทธิภาพและตรงกับความต้องการใช้งานมากขึ้น เช่น AIS Push mail
  Mobile VPN, Mobile Location และ Mobile Enrollment

-   AIS Push mail - เป็นบริการล่าสุดที่ เอไอเอส สมาร์ท โซลูชั่น
    ได้พัฒนาขึ้นเพื่อที่ช่วยให้นักบริหาร
    และพนักงานสามารถรับส่งอีเมล์ได้ตลอดเวลาเหมือนนั่งอยู่หน้าคอมพิวเตอร์
    โดยเมื่อมีอีเมล์ส่งเข้ามาจะมีสัญญาณเตือนบนหน้าจอโทรศัพท์มือถือ
    หรืออุปกรณ์สื่อสารไร้สายต่าง ๆ ที่ใช้อยู่รวมทั้ง O2, พีดีเอ, Smart Phone, BlackBerry
    และอื่น ๆ เพื่อให้ผู้ใช้สามารถเปิดอ่านอีเมล์ที่มาถึงได้ทันทีแบบเดียวกับการเปิดอ่าน sms
    บนมือถือ
    โดยไม่ต้องเสียเวลาเข้าเครือข่ายอินเทอร์เน็ตเพื่อดาวน์โหลดอีเมล์ดังที่เป็นอยู่ในปัจจุบัน
    นอกจากนี้ผู้ใช้มือถือยังสามารถรับข้อมูลจากอีเมล์ไม่ว่าจะเป็นคำพูด ภาพ หรือวิดีโอ
    หากใช้เครื่องลูกข่ายที่มีความสามารถรองรับการใช้งานดังกล่าว

-   MVPN -
    เป็นบริการสำหรับลูกค้าองค์กรสามารถโทรหากันเองภายในกลุ่มด้วยอัตราค่าโทรพิเศษ
    ทำให้องค์กรสามารถบริหารจัดการค่าโทรและการใช้งานของพนักงานในแต่ละแผนกหรือแต่ละคนได้อย่างเหมาะสม
    นอกจากนี้ยังมีเลขหมายพิเศษ (Short Code)
    ซึ่งทำให้การโทรหากันภายในกลุ่มมีความสะดวกมากยิ่งขึ้น

-   Smart Mobile Location - เป็นบริการที่สามารถแสดงตำแหน่งของโทรศัพท์เคลื่อนที่
    ไม่ว่าจะอยู่ในอาคารหรือแม้แต่ที่จอดรถใต้ดินเท่าที่เครือข่ายของ AIS
    ไปถึงและโทรศัพท์เคลื่อนที่เปิดอยู่ โดยการแสดงผลจะอยู่บนแผนที่ผ่านหน้าจอคอมพิวเตอร์
    สามารถนำไปประยุกต์ใช้ในการบริหารการขาย, พนักงานส่งสินค้า, เจ้าหน้าที่ซ่อมบำรุง ฯลฯ
    ซึ่งช่วยให้ลูกค้าบริหารทีมงานไม่ให้ออกนอกพื้นที่และยังช่วยวางแผนเพื่อให้บริการลูกค้าได้อย่างทันท่วงที

-   Mobile Enrollment - เป็นบริการที่เปิดให้กับนักเรียน นักศึกษา สามารถลงทะเบียนเรียน
    ตรวจสอบผลการสอบ ข่าวสารสถาบัน ฯลฯ ด้วยโทรศัพท์มือถือผ่านทาง SMS
    แทนการเข้าคิวรอ

  System Integration - สร้างสรรค์โซลูชั่นและโปรโมชั่น
  โดยร่วมมือกับพันธมิตรที่มีความเชี่ยวชาญทั้งด้านอุปกรณ์ (Device), เครือข่ายโทรศัพท์เคลื่อนที่
  (Network) และระบบการจัดการสำเร็จรูป (Application)
  นำเสนอเป็นแพ็คเกจการทำงานที่เหมาะกับลูกค้า SMEs ในแต่ละประเภทธุรกิจ ได้แก่ โครงการ
  SOHO Solution เป็นต้น

  Customer Service - เป็นช่องทางการติดต่อระหว่างลูกค้าองค์กรกับเอไอเอส
  เพื่อเพิ่มความสะดวกสบายในการติดต่อรับบริการและขอรับคำปรึกษาจากเอไอเอส ได้แก่
  Branch, Outlet, Corporate Call center “1149” และ eService
  ซึ่งเป็นบริการแนวใหม่สำหรับลูกค้าองค์กรในการเข้าทำรายการบริการต่างๆ ผ่านระบบ
  eService
  โดยสามารถทำธุรกรรมเกี่ยวกับโทรศัพท์เคลื่อนที่ผ่านเครือข่ายอินเทอร์เน็ตได้อย่างสะดวกสบายยิ่งขึ้น
  เช่น การตรวจสอบใบแจ้งหนี้, การตรวจสอบการชำระเงิน, การแจ้งเปิดบริการต่างๆ

  การบริหารความสัมพันธ์กับลูกค้า (Customer Relation Management)

  เอไอเอสให้ความสำคัญกับการบริหารความสัมพันธ์กับลูกค้าเพื่อที่ให้ลูกค้าได้รับความพึงพอใจสูงสุดและใช้บริการตลอดไป
  โดยมองความต้องการของลูกค้าเป็นศูนย์กลาง (Customer Centric)
  และความเท่าเทียมกันของลูกค้าทั้งแบบชำระค่าบริการหลังการใช้และล่วงหน้า ผ่านโปรแกรม
  “เอไอเอส พลัส” (AIS Plus)
  ที่ให้สิทธิประโยชน์กับส่วนลดและสิทธิพิเศษอื่นๆจากร้านค้ามากกว่า 15,000 ร้านค้าทั่วประเทศ
  ตลอดจนกิจกรรมที่ตรงกับความต้องการในชีวิตประจำวันของลูกค้าทุกกลุ่มทั้งในกรุงเทพและต่างจังหวัด
  (เช่น Shopping, Entertainment, Dinning เป็นต้น) โดยได้จัดแบ่งลูกค้าออกเป็น 3
  กลุ่ม

  AIS Basic - ลูกค้าที่อยู่ในระบบทั้ง Prepaid และ Postpaid ที่มียอดค่าใช้บริการน้อยกว่า
  600 บาทต่อเดือน จะได้รับสิทธิพิเศษผ่านทางบัตรเติมเงินซึ่งประกอบไปด้วย บริการที่เกี่ยวกับ
  SIM Card เช่น SIM ใหม่เบอร์เดิม บริการให้คำปรึกษาและแนะนำการใช้บริการเสริมจาก
  AIS Call Center 1175 และศูนย์บริการลูกค้า ตลอดจนได้รับส่วนลด 10-30%
  จากร้านค้าทั่วประเทศมากกว่า 10,000 ร้านค้า และกิจกรรมพิเศษต่างๆ

  AIS Classic - ลูกค้าที่อยู่ในระบบทั้ง Prepaid และ Postpaid
  ที่มียอดค่าใช้บริการระหว่าง 600-1,500 บาทต่อเดือน โดยสามารถใช้สิทธิพิเศษผ่านทางบัตร
  AIS Classic ได้แก่ บริการที่เกี่ยวกับโปรโมชั่น Package
  บริการทดลองใช้งานบริการเสริมและบริการรับฝากข้อมูลใน SIM Card ราคาพิเศษ,
  ฟรีค่าเช่าเครื่องโทรศัพท์ไปต่างประเทศ รวมถึงสิทธิประโยชน์จากร้านค้าทั่วประเทศมากกว่า
  12,000 ร้านค้าและกิจกรรมพิเศษต่างๆ เช่น การชมภาพยนตร์ การแสดงคอนเสิร์ต

  AIS Serenade - ลูกค้าที่อยู่ในระบบทั้ง Prepaid และ Postpaid
  ที่มียอดค่าใช้บริการมากกว่า 1,500 บาทต่อเดือน โดยสามารถใช้สิทธิพิเศษผ่านบัตร AIS
  Serenade ซึ่งได้แก่ บริการหมายเลขพิเศษฟรีตลอด 24 ชั่วโมง, บริการห้องรับรอง,
  บริการโปรโมชั่นพิเศษและทดลองบริการเสริมฟรี, บริการหาของของขวัญจากทุกมุมโลก
  ตลอดจนสิทธิประโยชน์จากร้านค้าทั่วประเทศมากกว่า 15,000 ร้านค้าและจากแบรนด์ชั้นนำต่างๆ

  และเอไอเอสยังให้ความสำคัญกับการทำให้ลูกค้าได้รับประสบการณ์ที่ดี (Customer
  Experience Management) ไม่ว่าจะผ่านทาง human touch points หรือ non- human
  touch points โดยจะต้องได้รับบริการตามมาตรฐานเดียวกัน
  ซึ่งได้เริ่มต้นโดยปรับสำนักงานบริการเอไอเอสและร้านเทเลวิซให้เป็นที่ปรึกษาลูกค้าจากเดิมที่เป็นแค่จุดรับชำระค่าใช้บริการเพื่อเป็นการดูแลลูกค้าลูกค้าได้อย่างใกล้ชิดมากขึ้น

  นอกเหนือจากการสร้างความพึงพอใจสูงสุดให้กับลูกค้าแล้ว
  เอไอเอสยังให้ความสำคัญกับตอบแทนประโยชน์กลับคืนสู่สังคมและถือเป็นนโยบายหลัก
  โดยได้ริเริ่มโครงการสนับสนุนสถาบันครอบครัว “สานรัก” ขึ้นในปี 2542 เพราะตระหนักดีว่า
  ครอบครัวคือรากฐานของสังคมในการสร้างคนให้เป็นคนดีและรากฐานของสังคมจะแข็งแกร่งได้ต้องเกิดจากความรักความเอื้ออาทรและความผูกพันภายในครอบครัว
  และยังได้ขยายไปสู่โครงการเพื่อสังคมอื่นๆ
  เช่นโครงการค่ายเยาวชนสร้างจิตสำนึกทางด้านสิ่งแวดล้อมและความรับผิอชอบต่อสังคม,โครงการบรรเทาสาธารณภัย,โครงการสาธารณประโยชน์เพื่อคนในชุมชน
  ตลอดจนโครงการพลังเล็กที่ยิ่งใหญ่ (NWO Project)
  ที่เปิดโอกาสให้เยาวชนได้รับประสบการณ์ทำงานจริง
  โดยหวังว่าเอไอเอสจะเป็นส่วนหนึ่งที่ทำให้สังคมไทยเติบโตได้อย่างเข้มเข็งและยั่งยืน

3.2 ภาวะอุตสาหกรรมและการแข่งขัน

  ธุรกิจโทรศัพท์เคลื่อนที่ในปี 2548
  มีอัตราเจริญเติบโตของผู้ใช้บริการของตลาดโดยรวมประมาณร้อยละ 11
  คิดเป็นจำนวนผู้ใช้บริการเพิ่มขึ้นประมาณ 3 ล้านคน จากปี 2547 ณ สิ้นปี 2548
  ผู้ใช้บริการทั้งสิ้นในตลาดมีจำนวนประมาณ 30 ล้านคน หรือมีอัตราผู้ใช้บริการต่อจำนวนประชากร
  (penetration rate) ร้อยละ 48 ผู้ให้บริการรายใหญ่สองราย คือ เอไอเอส และ ดีแทค
  ยังคงครองส่วนแบ่งตลาดของผู้ใช้บริการที่ยังคงใช้บริการอยู่ถึงร้อยละ 83

[]

  ในครึ่งปีแรกของปี 2548
  สภาวะการแข่งขันในตลาดโทรศัพท์เคลื่อนที่ค่อนข้างเน้นการใช้กลยุทธ์ด้านราคาเป็นหลักในการทำตลาด
  โดยผู้ให้บริการแต่ละรายต่างนำเสนอโปรโมชั่นราคาเพียงนาทีละ 25 สตางค์
  สำหรับนาทีที่สองเป็นต้นไป (ส่วนนาทีแรกผู้ให้บริการแต่ละรายคิดราคาตั้งแต่ 1 – 4 บาท)
  เอไอเอสได้ออกโปรโมชั่นดังกล่าว ภายใต้ชื่อ “ชัวร์ ชัวร์” เพื่อคงความสามารถในการแข่งขัน
  กลยุทธ์ราคาของผู้ให้บริการทุกรายดังกล่าวส่งผลกระตุ้นให้เกิดการใช้งานโทรศัพท์โดยรวมสูงขึ้น
  ทำให้เกิดปัญหาด้านเครือข่ายในช่วงเวลาที่มีการใช้งานสูง เพื่อมิให้เกิดปัญหาต่อผู้ใช้บริการ
  เอไอเอสยังคงมุ่งมั่นต่อการวางแผนเครือข่ายที่มีประสิทธิภาพและการรักษาคุณภาพของเครือข่ายอย่างต่อเนื่อง
  อย่างไรก็ตาม
  การแข่งขันในด้านราคาในช่วงครึ่งปีแรกมิได้ส่งผลให้เกิดการเติบโตของจำนวนลูกค้าใหม่ที่มากนัก
  แต่โดยมากเป็นการแย่งชิงลูกค้ากันเองระหว่างผู้ให้บริการโดยเฉพาะในกรุงเทพฯ
  ซึ่งมีอัตราส่วนผู้ใช้บริการต่อจำนวนประชากรที่ค่อนข้างสูง
  ในครึ่งปีหลังผู้ใช้บริการจึงให้ความสนใจกับการขยายฐานลูกค้าไปสู่ตลาดใหม่ๆ
  ในต่างจังหวัดซึ่งมีความต้องการในการใช้โทรศัพท์เคลื่อนที่
  โดยการรุกขยายไปสู่ภูมิภาคของเอไอเอสได้อาศัยจุดแข็งด้านความครอบคุลมของเครือข่ายและคุณภาพของสัญญาณเป็นตัวนำ
  และเพื่อสนับสนุนการขยายตลาดไปสู่ต่างจังหวัดเอไอเอสได้เปิดตัวศูนย์บริการย่อยเทเลวิซ
  (Telewiz Express) ซึ่งมีลักษณะเป็นจุดให้บริการครบวงจร (one stop service)
  ที่ให้บริการทั้งการจัดจำหน่ายสินค้าและชำระเงินสำหรับลูกค้าที่ไม่สะดวกเข้ามารับบริการในตัวเมือง
  อีกทั้งยังเป็นการประชาสัมพันธ์เกี่ยวกับโปรโมชั่นและความก้าวหน้าด้านเครือข่าย
  นอกจากนี้เอไอเอสได้มีการปรับกิจกรรมทางการตลาดจากที่เน้นสังคมเมืองมาเป็นกิจกรรมที่ตอบสนองความต้องการของลูกค้าส่วนภูมิภาคมากขึ้น
  เช่น แคมเปญ “สวัสดีมีโชค” โดยการมอบโชคแจกของจำเป็นที่ใช้ในชีวิตประจำวัน เช่น
  ข้าวสาร ครก น้ำปลา ไข่ไก่ ให้แก่ลูกค้าที่ซื้อซิม สวัสดี และสวัสดี น้าน นาน

  นอกจากนี้การพัฒนาบริการเสริมรูปแบบใหม่ๆ ก็มีบทบาทมากขึ้น
  โดยเอไอเอสได้เดินหน้าพัฒนานวัตกรรมใหม่ๆ ด้านบริการเสริม
  ซึ่งเน้นไปที่การนำเสนอเทคโนโลยีมาใช้ในชีวิตประจำวัน เช่น
  บริการธุรกรรมทางการเงินบนโทรศัพท์เคลื่อนที่ (mPAY)
  บริการอินเทอร์เน็ตผ่านโทรศัพท์เคลื่อนที่ (WAP on mobile)
  การรับส่งอีเมล์บนโทรศัพท์เคลื่อนที่ (Push Mail and Microsoft Outlook)
  นอกจากนี้ยังได้พัฒนารูปแบบ (Application) และเนื้อหา (Content)
  ของบริการเสริมให้มีความหลากหลายมากขึ้นโดยมีการแบ่งประเภทของบริการให้สอดคล้องกับรูปแบบการใช้ชีวิต
  (Lifestyle) ของแต่ละกลุ่มลูกค้า (Segmentation)

  แนวโน้มตลาดโทรศัพท์เคลื่อนที่ในปี 2549

  จากอัตราผู้ใช้โทรศัพท์เคลื่อนที่ต่อจำนวนประชากรในเขตกรุงเทพฯ
  ที่ค่อนข้างสูงเมื่อเปรียบเทียบกับในต่างจังหวัด แนวโน้มการแข่งข้นในปี 2549
  คาดว่าผู้ให้บริการแต่ละรายจะมุ่งเน้นในด้านการขยายตลาดใหม่ๆ ในต่างจังหวัดมากขึ้น
  โดยมิได้มุ่งเน้นแต่เพียงกลยุทธ์ด้านราคา
  แต่รวมถึงการให้ความสำคัญต่อกลยุทธ์ในด้านความหลากหลายและคุณภาพของบริการในด้านต่างๆ
  เช่น ความคลอบคลุมของเครือข่าย, บริการที่มีคุณภาพ ณ ระดับราคาสมเหตุสมผล,
  บริการเสริมที่น่าสนใจและตรงกับความต้องการ, บริการหรือสิทธิประโยชน์ต่างๆ
  เพื่อการรักษาฐานลูกค้า (Retention program)
  ตลอดจนความสะดวกและประสบการณ์ที่ลูกค้าได้รับผ่านทางช่องทางต่างๆ
  ที่ลูกค้าได้สัมผัสกับบริการของเอไอเอส (Touch Points)

  ในการขายฐานลูกค้าไปสู่ตลาดใหม่ๆ ในต่างจัดหวัดที่มีความต้องการในการใช้โทรศัพท์เคลื่อนที่
  เอไอเอสมีศักยภาพในการแข่งขันจากการมีเครือข่ายที่มีคุณภาพและครอบคลุมทั่วประเทศ
  ความแข็งแกร่งของแบรนด์
  ช่องทางการจัดจำหน่ายที่หลากหลายและการเข้าถึงลูกค้าได้อย่างใกล้ชิด
  นอกจากนี้ผู้ให้บริการโทรศัพท์เคลื่อนที่มีแนวโน้มที่จะให้ความสำคัญมากขึ้นต่อการบริหารความสัมพันธ์กับลูกค้า
  (CRM) เพื่อจะสร้างความพึงพอใจให้กับลูกค้าซึ่งจะนำไปสู่การไหลออกของลูกค้าจากระบบที่ลดลง
  โดยเอไอเอสยังคงยืนหยัดที่จะนำเสนอสิทธิประโยชน์ที่หลากหลายและบริการเสริมตลอดจนบริการใหม่ๆที่มีนวัตกรรมซึ่งถูกพัฒนาโดยหน่วยงานที่มีความเชี่ยวชาญคือ
  Future Lab เพื่อให้ลูกค้าได้รับความพึงพอใจสูงสุด นอกเหนือจากนี้ เพื่อเพิ่มโอกาสทางธุรกิจ
  เอไอเอสร่วมกับผู้ให้บริการข้อมูล (Content Provider)
  ได้มุ่งเน้นต่อการผสมผสานรูปแบบของบริการสื่อสารไร้สายเข้ากับอุตสาหกรรมต่างๆ
  เสนอารณ์ที่ดีผ่าน้โทรศัพท์มากขึ้นจนทำผู้ชำระค่าบริการโดยความยินยอมของคู่สายปลายทาง
  ในกรณีที่ผู้โทรออกไม่สะดวกในการชำระค่าบริกา (Industry Convergence)
  เพื่อก่อให้เกิดบริการที่หลากหลายและสามารถตอบโจทย์การใช้ชีวิตได้ดียิ่งขึ้น

  บริษัทมองเห็นว่าแนวโน้มการเติบโตของอุตสาหกรรมในอนาคตจะมีการพัฒนาไปสู่โทรศัพท์เคลื่อนที่ในยุคที่
  3 หรือ 3G (Third Generation)
  ซึ่งเป็นเทคโนโลยีที่มีความสามารถในการรับส่งสัญญาณเสียง ข้อมูล ภาพ ด้วยความเร็วสูง
  และมีคุณภาพเสียงที่ดี ตลอดจนรองรับข้อมูลได้มากขึ้น
  ซึ่งเอไอเอสมีความสนใจและความพร้อมทั้งในด้านเงินลงทุนและเทคโนโลยีเพื่อพัฒนาไปสู่การให้บริการ
  3G ต่อผู้บริโภคในประเทศไทย อย่างไรก็ดี ในการลงทุนเครือข่ายสำหรับ 3G
  ยังต้องรอความชัดเจนของภาครัฐในเรื่องการออกใบอนุญาตใหม่สำหรับ 3G เสียก่อน

  3.3 การจำหน่ายและช่องทางการจำหน่าย

  ในการจดทะเบียนเลขหมายโทรศัพท์เคลื่อนที่เพื่อให้ลูกค้าเข้าใช้บริการในระบบเครือข่าย
  ส่วนใหญ่จะดำเนินการไปพร้อมกับการจำหน่ายเครื่องโทรศัพท์เคลื่อนที่
  ซึ่งบริษัทมีช่องทางการจำหน่ายสำหรับเครื่องโทรศัพท์ในระบบดิจิตอล GSM Advance,
  1-2-Call! และดิจิตอล GSM 1800 ดังนี้

(1) การจำหน่ายผ่านตัวแทนจำหน่าย

  บริษัทมีหลักเกณฑ์ในการแต่งตั้งตัวแทนจำหน่ายโดยพิจารณาจากทำเลที่ตั้งศักยภาพ
  และสถานะทางการเงินเป็นสำคัญ
  เพื่อให้บริษัทมีความเชื่อมั่นในระดับหนึ่งว่าตัวแทนจำหน่ายนั้นมีศักยภาพเพียงพอในการดำเนินธุรกิจและดูแลลูกค้าได้อย่างต่อเนื่อง
  นอกจากนี้สำหรับพื้นที่ต่างจังหวัด
  การแต่งตั้งตัวแทนจำหน่ายจะแต่งตั้งผู้ที่มีความคุ้นเคยในพื้นที่และเป็นนักธุรกิจรายใหญ่ของพื้นที่
  เป็นสำคัญ ตัวแทนจำหน่ายจะแบ่งเป็น 3 ประเภท ดังนี้

  ตัวแทนจำหน่ายในระบบแฟรนไชส์ ภายใต้ชื่อ “เทเลวิซ”

  บริษัทมีตัวแทนจำหน่ายในระบบแฟรนไชส์จำนวนทั้งสิ้นมากกว่า 100 ราย
  โดยมีร้านค้าย่อยมากกว่า 300 แห่งทั่วประเทศ โดยบริษัทจะให้สิทธิตัวแทนจำหน่าย
  ในระบบแฟรนไชส์ในการดำเนินการภายใต้สัญญาให้สิทธิใช้เครื่องหมายการค้าจำหน่ายสินค้า
  และบริการโดยมีอายุสัญญา 1 ปี ดังนี้

1)  สิทธิในการจำหน่ายสินค้า ภายใต้เครื่องหมายการค้าของบริษัท

2)  สิทธิในการให้บริการรับจดทะเบียนเลขหมาย ให้บริการเกี่ยวกับงานทะเบียนต่างๆ
    และเป็นผู้ให้บริการรับชำระค่าบริการหรือค่าใช้จ่ายอื่นใด

  บริษัทจะเป็นผู้กำหนดเงื่อนไข และควบคุมภาพและมาตรฐานของการให้บริการ
  แนวทางในการดำเนินการของตัวแทนจำหน่าย เช่น การเลือกและพัฒนาสถานที่
  การโฆษณาและส่งเสริม การขาย และการให้บริการต่างๆ เพื่อให้ได้มาตรฐานตามที่บริษัทกำหนด

  ในการเข้าเป็นตัวแทนจำหน่ายในระบบแฟรนไชส์
  ต้องมีการชำระค่าสิทธิในการใช้เครื่องหมายการค้าเริ่มแรก 100,000 บาท
  และถ้ามีการขยายเขตการจำหน่ายต้องชำระค่าสิทธิเพิ่มอีกจำนวน 50,000 บาทต่อเขตจำหน่าย

  ตัวแทนจำหน่ายทั่วไป (Dealer)

  บริษัทมีตัวแทนจำหน่ายจำนวนทั้งสิ้นกว่า 500 ราย
  โดยตัวแทนจำหน่ายทั่วไปนี้ได้รับแต่งตั้งให้เป็นผู้จำหน่ายสินค้าของบริษัท ได้แก่
  เครื่องโทรศัพท์เคลื่อนที่ ชุด Starter Kit และบัตรเติมเงิน รวมทั้งอุปกรณ์เสริมต่างๆ

  นอกเหนือจากรายได้จากการจำหน่ายสินค้าและบริการแล้ว ตัวแทนจำหน่ายทั้ง 2 ประเภท
  จะได้รับค่าตอบแทนจากการลงทะเบียนให้ลูกค้า
  เป็นสมาชิกการใช้บริการโทรศัพท์เคลื่อนที่ในระบบดิจิตอล GSM Advance, GSM1800
  รวมถึงการสนับสนุนกิจกรรมทางการตลาด ตามอัตราที่บริษัทกำหนด

  ตัวแทนจำหน่ายระบบ 1-2-Call!

  นอกเหนือจากการจำหน่ายผลิตภัณฑ์ 1-2-Call! ผ่านระบบตัวแทนจำหน่ายเดียวกันกับดิจิตอล
  GSM Advance และ GSM1800 แล้ว บริษัทยังได้จำหน่ายบัตรเติมเงิน
  ผ่านช่องทางการจำหน่ายรูปแบบใหม่ เพื่ออำนวยความสะดวกให้กับลูกค้าในการซื้อบัตรเติมเงิน
  โดยการขยายช่องทางการจัดจำหน่ายไปในธุรกิจอื่นๆ ที่ไม่ใช่ร้านขายโทรศัพท์เคลื่อนที่โดยตรง
  เช่น ร้านขายหนังสือ ร้านสะดวกซื้อ สถานีบริการน้ำมัน ร้านจำหน่ายซีดี-เทป
  ห้างสรรพสินค้าและซุปเปอร์สโตร์ ที่ทำการไปรษณีย์และธนาคาร เป็นต้น
  โดยบริษัทจัดทำสัญญาแต่งตั้งตัวแทนจำหน่ายให้จำหน่ายผลิตภัณฑ์ 1-2-Call!

  ตัวแทนจำหน่ายระบบ GSM 1800

  DPC มีการจำหน่ายผลิตภัณฑ์โทรศัพท์เคลื่อนที่ระบบ GSM 1800 ผ่านตัวแทนจำหน่ายกว่า 600
  ราย ซึ่งเป็นตัวแทนจำหน่ายรายเดียวกับที่ได้กล่าวข้างต้น

  (2) การขายตรง

  บริษัทไม่มุ่งเน้นการแข่งขันกับตัวแทนจำหน่ายในระบบแฟรนไชส์ ตัวแทนจำหน่ายทั่วไป
  แต่จะเน้นการบริการให้แก่กลุ่มลูกค้าองค์กรซึ่งอาจมีความต้องการใช้งานโทรศัพท์เพิ่มเติม
  โดยจะมีการซื้อเป็นจำนวนมากภายใต้เงื่อนไขที่แตกต่างตามลักษณะธุรกิจ
  โดยจะมีการจดทะเบียนในนามนิติบุคคล เป็นต้น อย่างไรก็ตาม
  จุดมุ่งหมายหลักจะเป็นการเพิ่มรายได้จากบริการเสริมภายใต้แบรนด์ “AIS Smart Solution”
  ซึ่งเป็นการเสนอบริการที่สามารถเพิ่มมูลค่าทางด้านธุรกิจให้กับลูกค้าองค์กรของบริษัท

  3.4 การจัดหาผลิตภัณฑ์หรือบริการ

  ความสามารถในการรองรับจำนวนลูกค้าของระบบเครือข่ายโทรศัพท์เคลื่อนที่
  ขึ้นอยู่กับความสามารถ ในการดำเนินการจัดหาและติดตั้งอุปกรณ์ของบริษัทและบริษัทย่อย
  เพื่อขยายความสามารถในการ
  รองรับจำนวนผู้ใช้บริการและขยายพื้นที่การให้บริการโทรศัพท์เคลื่อนที่ให้มากขึ้น

  จากการที่บริษัทได้รับอนุญาตให้สามารถดำเนินการให้บริการผ่านเครือข่ายร่วม (Network
  Roaming) ได้ บริษัท และ ดีพีซี จึงได้ร่วมกันปรับแต่ง
  และพัฒนาระบบเครือข่ายโทรศัพท์เคลื่อนที่ของทั้ง 2 บริษัท ให้เสมือนเป็น
  เครือข่ายร่วมที่สามารถรองรับการใช้บริการได้ทั้งในระบบ GSM 900MHz และ GSM 1800MHz
  (Dual-band Network) ได้อย่างราบรื่น โดยใช้ข้อดีของทั้งสองระบบ และทั้งสองคลื่นความถี่
  ให้เกิดประโยชน์สูงสุด ทั้งนี้เพื่อประสิทธิภาพ ประสิทธิผล และคุณภาพ
  ของการให้บริการต่อผู้ใช้บริการ ที่สูงยิ่งขึ้นไปอีก

แผนผังแสดงความสามารถในการรองรับลูกค้าของเครือข่าย GSM ของบริษัทและ ดีพีซี

[]

[]

  หน่วยล้านราย ยกเว้นจำนวนสถานีฐานสะสม

  * ความสามารถของระบบในการรองรับลูกค้า ณ สิ้นปี 2548
  คือค่าความสามารถของเครือข่ายร่วม

  GSM 900 และ GSM 1800 MHz

  เพื่อให้บริการเครือข่ายที่สูงด้วยคุณภาพ
  บริษัทจึงต้องเพิ่มความสามารถของระบบในการรองรับการขยายตัวของลูกค้า
  โดยการเพิ่มจำนวนสถานีฐานเพื่อรองรับการใช้งานที่มากขึ้น
  และขยายพื้นที่การให้บริการที่ครอบคลุมมากขึ้น โดยเฉพาะในเขตชุนชนใหม่ที่เกิดขึ้น
  บริษัทเลือกใช้อุปกรณ์เครือข่ายโดยสั่งซื้อโดยตรงจากผู้ผลิตอุปกรณ์โทรคมนาคมชั้นนำจากทั่วโลก
  เช่น Ericsson, Nokia, NEC, Siemens, Nortel, DMC และ Huawei
  เป็นยี่ห้อหลักของอุปกรณ์เครือข่าย
  และคัดเลือกเทคโนโลยีและอุปกรณ์เครือข่ายที่เหมาะสมมาติดตั้งเพื่อบรรลุถึงคุณภาพและการใช้ประโยชน์สูงสุดของเครือข่าย

  3.5 งานที่ยังไม่ได้ส่งมอบ

- ไม่มี -